‘ออฟฟิศเมท’หวังไกลดึงแกรมมี่ฯถือหุ้นใหญ่
OFM เผยอนาคต GRAMMY อาจถือหุ้นใหญ่หรือร่วมทุนตั้งบริษัทใหม่ หลังนำสินค้าแกรมมี่ขายออนไลน์
21 ส.ค. 2554

OFM เผยอนาคต GRAMMY อาจถือหุ้นใหญ่หรือร่วมทุนตั้งบริษัทใหม่ หลังนำสินค้าแกรมมี่ขายออนไลน์ 
นายวรวุฒิ อุ่นใจ กรรมการผู้จัดการ บริษัท ออฟฟิศเมท (OFM) เปิดเผยว่า ในอนาคตมีความเป็นไปได้ว่า บริษัท จีเอ็มเอ็ม แกรมมี่ (GRAMMY) อาจจะเข้ามาเป็นผู้ถือหุ้นใหญ่ OFM หรือไม่ ก็เป็นลักษณะร่วมทุนกันเพื่อตั้งบริษัทใหม่ หลังจากบริษัทเริ่มจำหน่ายสินค้าของแกรมมี่ อาทิ แผ่นซีดีเพลงและดีวีดีภาพยนตร์ทางระบบออนไลน์ผ่านเว็บไซต์เทรนดี้เดย์ (ระบบอีคอมเมิร์ซ) และอาจจะขยายถึงการที่ GRAMMY จะให้ OFM มาบริหารและพัฒนาระบบโลจิสติกส์ให้
กรรมการผู้จัดการ กล่าวต่อว่า เหตุผลที่ยอมขายหุ้นให้ GRAAMY 5% เพราะเห็นโอกาสสร้างกลยุทธ์ ร่วมลงทุนธุรกิจได้ในอนาคต ซึ่งทางแกรมมี่เห็นว่า ผู้บริหารหมดช่วงระยะเวลาห้ามซื้อขายหุ้น (ไซเลนต์พีเรียด) ในเดือน เม.ย.ก็เลยติดต่อมา และเห็นว่าวินวินทั้งสองฝ่ายก็เลยตัดสินใจขายหุ้นไปเมื่อปลายเดือน พ.ค.ที่ผ่านมา 
อย่างไรก็ดี การจำหน่ายสินค้าของแกรมมี่ บริษัทยังไม่ได้นำมารวมกับเป้ารายได้ที่คาดว่าปีนี้จะเติบโต 25% จากปีก่อนที่ทำได้ 1,090 ล้านบาท 
สำหรับโครงการที่บริษัทจะร่วมทำโลจิสติกส์ออนไลน์ระหว่างประเทศ กับบริษัท ไปรษณีย์ไทย โดยไม่เสียภาษีกรมศุลกากร 0% เพื่อรองรับการค้าเสรีอาฟตาในปี 2555-2556 นั้นคงไม่มีความคืบหน้าภายในปีนี้อย่างที่คาด เพราะการเปลี่ยนแปลงรัฐบาล